भोजपुरी समय, नई दिल्लीः देश दुनिया में कोरोना वायरस से फइल रहल महामारी से बचे खातिर जब दुनिया के कइगो देशन के संगे-संगे अपना देश भारत में भी लॉकडाउन लागल बा। त लॉकडकउन के एह समय में जब सारा दुनिया अपना-अपना घर में घेराइल बा अइसन में लोग घर में बइठले आपन काम कर रहल बा। एह दौरान लोग घर में रहत-रहत ऊबिया भी रहल बाड़ें। हालांकि एह दौरान तमाम छोट-बड़ संस्था सोशल मीडिया जइसे फेसबुक, यूट्यूब आदि पर अपना-अपना पेज भा चैनल के माध्यम से लाइव करा रहल बा आ लोग के घरे बइठल मनोरंजन आ ज्ञानवर्धन करा रहल बा। एही कड़ी में दिल्ली सरकार के संस्था मैथिली-भोजपुरी अकादमी भी मैथिली आ भोजपुरिया लोग खातिर अकादमी के उपाध्यक्ष नीरज पाठक के मार्गदर्शन में देश के कोना-कोना में से खोज के भोजपुरिया कलाकार आ विद्वान लोग के लाइव लेके आ रहल बा। एह क्रम में 2 जून के बलियां के लोकगायक शैलेंद्र मिश्रा के गवनई से शुरु भइल ई लाइव के कार्यक्रम गते-गते परवान चढ़ रहल बा। अकादमी के एह लाइव कार्यक्रम के लोग सराहना भी कर रहल बा। बता दीं कि जहां अबहीं तक एह लाइव में शैलेंद्र मिश्रा आ शैलेंद्र शर्मा के गायकी के कार्यक्रम भइल बा ओहिजा एतवार 7 जून के चारगो अलग-अलग विषय पर विद्वान लोग के बतकही के आयोजन होखे जा रहल बा।
भोजपुरी समय से फोन पर बातचीत में अकादमी से जुड़ल डॉ. मुन्ना पांडेय बतवनीं हंऽ कि एतवार 7 जून के दुपहरिया 1 बजे से वीर कुंवर सिंह के विरासत पर आपन विचार आ बात राखे खातिर वीर कुंवर सिंह फांउडेशन नई दिल्ली के अध्यक्ष डॉ. निर्मल सिंह जी लाइव रहेब, त 3 बजे से बिहार के सिवान जिला से आर.जे. राणा कोविड-19 आ लॉकडाउन में सामुदायिक रेडियो आ ओकर भूमिका पर आपन बात रखीहें। फेर तीजहरिया 4.30 बजे से हैदराबाद से भोजपुरी गीत आ एकरा वर्गीकरण पर विजया एस कुमार के लाइव बतकही के बाद रात 8 बजे भोजपुरी आ हिन्दी के सुप्रसिद्ध कवि दीपक जायसवाल के भोजपुरी कवितापाठ होखी। अपना बातचीत में मुन्ना पांडेय बतवनी हंऽ कि ई सारा कार्यक्रम अकादमी के वर्तमान उपाध्यक्ष नीरज पाठक जी के मार्गदर्शन आ निर्देशन में हो रहल बा। जब से नीरज पाठक जी उपाध्यक्ष बनल बानी तब से अकादमी के ई प्रयास रहल बा कि भोजपुरी भाषा में साहित्यिक आ अकादमिक स्तर पर रचनात्मक काम होखे जवना से कि आवे वाला पीढ़ी के भी भोजपुरी भाषा पर गुमान हो सके।
bho_Deva bho_Deva